Baba op vloer gegooi: Man vasFoto: SAPD/Facebook Maj. Thulani Zwane, provinsiale polisiewoordvoerder van KwaZulu-Natal, het gesê die 26-jarige pa is Woensdagaand in Ingwavuma in hegtenis geneem nadat die polisie inligting ontvang het oor waar hy hom bevind. “Hy word van moord aangekla en sal Vrydag in die Ingwavuma-landdroshof verskyn.” Zwane het vroeër gesê die pa het glo Dinsdag omstreeks 11:00 by die ma se huis in ŉ reservaat in die Ingwavuma-omgewing opgedaag en aangedring om die baba na sy huis te neem. “Die ma het geweier en die man het kwaad geword. Hy het die baba met geweld by die ma afgevat en die dogtertjie na bewering hard op die vloer gegooi,” het Zwane gesê. Die man het daarna op die vlug geslaan. Die baba het ernstige kopbeserings opgedoen en is in ŉ kritieke toestand na ŉ hospitaal geneem waar sy Woensdag in die vroeë oggendure aan haar beserings beswyk het.